זמן אמת (תוכנית טלוויזיה)

זמן אמת היא תוכנית תחקירים אקטואלית דוקומנטרית בהנחייתו של אסף ליברמן, המשודרת בערוץ כאן 11. התוכנית עלתה לאוויר ב-15 במאי 2017, ביום השידורים הראשון של כאן תאגיד השידור הישראלי.

במסגרת התוכנית משודרות כתבות תחקיר, כתבות דיוקן וחשיפות שונות של תופעות חברתיות ישראליות, אירועים ומגמות מדיניות וביטחוניות בישראל, הונאות ושחיתויות, תחקירי אקטואליה ותופעות עולמיות. הסיפורים העיתונאיים מובאים למסך בפורמט של סרט בן שעה.

שידור התוכנית
התוכנית שודרה לראשונה ב-15 במאי 2017 בהנחיית אסף ליברמן, והיא משודרת מאז מדי יום שלישי, אחרי המהדורה המרכזית.

התוכנית בעריכת טלי בן עובדיה (ב-4 העונות הראשונות), וארנון גל (החל מהעונה החמישית). בבימוי של ערן בן שבת ורן גולן, ובהפקת חיים סלוצקי מ"סלוצקי אפיקי תקשורת" ו"דנה כהן הפקות".

העונה הראשונה הסתיימה ב-21 באוגוסט 2017, ובמקומה עלתה תוכנית התחקירים שטח הפקר עם רוני זינגר, גור מגידו ותומר אביטל.

ב-27 בנובמבר 2017 עלתה לשידור עונתה השנייה של התכנית.

ב-9 ביולי 2019 עלתה לשידור העונה השלישית. 

ב-21 ביולי 2020 עלתה לשידור העונה הרביעית. 

ב-20 באפריל 2021 עלתה לשידור העונה החמישית.

ב-11 ביוני 2022 עלתה לשידור העונה השישית.

ב-16 במאי 2023 עלתה לשידור העונה השביעית.

תוכניות בולטות
העוקץ של המאה - סרטם של ארי פינס ועמנואל אלבז-פלפס שתיעד את אחת מפרשות ההונאה הגדולות בהיסטוריה במהלכה נגנבו מממשלת צרפת ומהאיחוד האירופי מאות מיליוני אירו. העוקץ בוצע מדירות מסתור בישראל על ידי יהודים צרפתים שפעלו מכאן והבריחו לכאן את הכסף, במהלך הסרט נערך ראיון עם אחד ממבצעי העוקץ המרכזיים שמבוקשת על ידי ממשלת צרפת.
הודאה תחת השפעה - סרטם של גלי גינת וארי פינס. ב-14 באוגוסט 2017 שודר הסרט אשר מתחקה אחר אלישע חייבטוב שהורשע ברצח בשדרות, אך טוען לחפותו. במהלך הסרט נחשף כי ההודאה של חייבטוב ברצח הושגה לאחר שימוש במדובב שהדיח את חייבטוב לשימוש בסמים, תוך ידיעת המשטרה. ביולי 2018 זיכה בית המשפט העליון את חייבטוב מאשמת מהרצח, והתבסס בין היתר על העדויות שהוצגו בסרט שכללו סרטונים מתא המעצר.
ילדי המלחמה - סרטו של הנריקה צימרמן. מסמך עיתונאי שבו תועדו ילדים ששוחררו משבי דאעש בעיראק. ילדים בני 8–13 תיארו מול מצלמתו של צימרמן איך נאלצו להתאמן על כריתת ראשים, איך אומנו להיות לוחמים בארגון ואיך נמנע מהם כל קשר עם הוריהם.
ילדים של החיים - סרטו של אופיר טריינין. עוקב אחר סיפורם של 10 ילדים תושבי עותניאל שאיבדו את אביהם מיכי מרק הי"ד בפיגוע ירי בשטחים. אמם נפצעה קשה ומאז הילדים נאלצים לגדל את עצמם לבד.
זה היה ביתי - סרטו של אברהם שפירא. שפירא תושב עמונה בעצמו תיעד במצלמתו האישית את כל שלבי הפינוי של היישוב.
הסודות של פואד - סרטם של מתן גז וארי פינס. בנו של פואד בן אליעזר מדבר לראשונה מול המצלמות וכן חומרי החקירה של פואד נחשפים בפעם הראשונה.
דלת ברזל אחת - סרטם של מתן גז, ארי פינס ואסף ליברמן. התחקיר על אירוע ניסיון הלינץ' בעובדי שגרירות ישראל בקהיר. בסרט מתראיינים ראש הממשלה בנימין נתניהו, שר הביטחון אהוד ברק, שר ההגנה האמריקאי ליאון פאנטה, ראש השב"כ יורם כהן, וראש המוסד תמיר פרדו.
אשת הסוד - סרטה של טלי בן עובדיה. האישה הבכירה ביותר במוסד, עליזה מגן, בראיון ראשון בה מספרת על פעילותה במוסד החשאי, וכן על פרשת ניסיון החיסול של ח'אלד משעל בה הייתה מעורבת.
רון ארד תיק פתוח  - סרטה של טלי בן עובדיה. פרויקט מיוחד בן 2 פרקים על כישלונו הגדול של המודיעין הישראלי בפרשת רון ארד. הסודות מחדרי המו״מ, המבצעים העלומים גורמי מודיעין שמדברים לראשונה, ועל הרגע שכמעט והחזיר את הנווט השבוי הביתה.

קישורים חיצוניים
 

 תוכניות זמן אמת באתר כאן – תאגיד השידור הישראלי.
 גיא פרחי, תוכנית התחקירים החדשה של "כאן" מקפיצה את הרמה של ערוץ כאן 11, באתר "timeout", 13 ביוני 2017

הערות שוליים 

תוכניות תחקירים ישראליות
תאגיד השידור הישראלי: תוכניות וסדרות טלוויזיה